จับสัญญาณซื้อขายด้วยเส้นค่าเฉลี่ย5วัน
ปูกะตอย : สวัสดีจ้า
10 พ.ค. 2556

ปูกะตอย : สวัสดีจ้า 
โนฮาว : สวัสดีครับ
ปูกะตอย : ช่วงนี้ตลาดหุ้นเหวี่ยงทุกวัน เพื่อนๆ บอกว่าถ้าใช้กลยุทธ์ด้านเทคนิคเพื่อตัดสินใจลงทุนจะได้ประโยชน์ 
โนฮาว : แสดงว่าเพื่อนๆ ลงทุนหุ้นระยะสั้น
ปูกะตอย : ใช่ แต่เราก็ไม่เข้าใจหรอก เพราะเราลงทุนระยะยาวๆ เห็นแต่เพื่อนๆ คุยกัน อย่างจะใช้เส้นค่าเฉลี่ย 5 วัน เพื่อจับสัญญาณซื้อขาย 
โนฮาว : ก็ไม่เห็นจะยากนี่ถ้าศึกษาหาความรู้ แต่วันนี้จะเล่าให้ฟังเล็กๆ น้อยๆ คือว่าการใช้เส้นค่าเฉลี่ยเพื่อจับสัญญาณในการซื้อขาย เป็นเครื่องมือทางเทคนิคอย่างหนึ่งที่นำมาปรับใช้ได้หลายรูปแบบ ทั้งดัชนีหุ้น หุ้นรายกลุ่ม หุ้นรายตัว ซึ่งเส้นค่าเฉลี่ยนี้ช่วยบอกอารมณ์ของตลาดหุ้นและแนวโน้มของหุ้นที่จะลงทุนในขณะนั้นได้ อย่างเช่นค่าเฉลี่ย 5 วัน อยู่ที่ 10 บาท หากขณะนี้ราคาหุ้นอยู่ที่ 11 บาท แสดงว่าราคาหุ้นยังมีแรงจะขึ้นต่อไปได้ ในทางกลับกัน หากค่าเฉลี่ย 5 วันที่ผ่านมา ราคาหุ้นอยู่ที่ 10 บาท แต่ขณะนี้ราคาหุ้นอยู่ที่ 9 บาท แสดงว่านักลงทุนเริ่มมีความกลัว ไม่มั่นใจที่จะถือหุ้นต่อไป จึงมีแรงเทขายออกมา ราคาจึงต่ำกว่าเส้นค่าเฉลี่ย
ปูกะตอย : อย่างนี้นี่เอง
โนฮาว : การใช้เส้นค่าเฉลี่ยเป็นเครื่องมือทางเทคนิคที่เข้าใจง่าย และสามารถนำมาประยุกต์ใช้ หรือเริ่มต้นศึกษาด้วยตัวเองได้ไม่ยากนัก โดยนักลงทุนควรมองราคาหุ้นให้กว้างมากขึ้น ไม่มองเพียงแค่เมื่อวานนี้ ราคาหุ้นเพิ่มขึ้นหรือลดลงเท่าไร โดยสามารถเริ่มจากเส้นค่าเฉลี่ย 5 วัน 14 วัน หรือ 30 วันก็ได้ ขึ้นอยู่กับช่วงเวลาในการติดตามหุ้นปรับการซื้อขายนักลงทุนว่าสั้นหรือยาวแค่ไหน
ปูกะตอย : ต่อเลย
โนฮาว : หลักการอยู่ที่เมื่อราคาปัจจุบันตัดเหนือค่าเฉลี่ย 5 วัน เป็นสัญญาณซื้อ และเมื่อราคาปัจจุบันตัดลงต่ำกว่าค่าเฉลี่ย 5 วัน เป็นสัญญาณขาย ยกตัวอย่างหุ้นที่ดีหรือมีแนวโน้มขึ้นต่อ อาจจะมีการเหวี่ยงที่รุนแรงบ้าง แต่อย่างน้อยต้องไม่ต่ำกว่าเส้นค่าเฉลี่ย 5 วันลงมา นี่คือแนวโน้มยังเป็นทางบวก กลยุทธ์ทางเทคนิคจะมองว่า หากมีหุ้นตัวนี้อยู่ แนวโน้มยังถือต่อไปได้ ราคายังเหนือกว่าค่าเฉลี่ย และสัญญาณการซื้อ คือเมื่อราคาตกลงไปต่ำกว่าค่าเฉลี่ย และมีการตัดเส้นค่าเฉลี่ยขึ้นมา จากเดิมที่เส้นค่าเฉลี่ยของหุ้นตัวหนึ่งอยู่ที่ 10 บาท และยังไม่เคยข้ามพ้นเส้นค่าเฉลี่ยมาได้ จนกระทั่งเมื่อราคามาแตะ 10.50 บาท เป็นการตัดเส้นค่าเฉลี่ยขึ้นมา นี่เป็นสัญญาณที่ดีที่ควรเข้าซื้อ
ปูกะตอย : ประโยชน์การใช้เส้นค่าเฉลี่ยอยู่ตรงไหน
โนฮาว : นักลงทุนจะได้ประโยชน์อย่างเต็มที่ หากเข้าซื้อตั้งแต่เริ่มต้นเมื่อเห็นสัญญาณซื้อ และรอจนเห็นการเปลี่ยนแนวโน้ม จะมีโอกาสทำกำไรได้มาก แต่ที่ไม่ได้ลงทุนตั้งแต่จุดต่ำสุด และมองแล้วว่าแนวโน้มหุ้นตัวนั้นยังดีอยู่ จากราคาหุ้นที่ยังอยู่เหนือเส้นค่าเฉลี่ย สัญญาณซื้อจึงมีอยู่ตลอด นักลงทุนไม่จำเป็นต้องซื้อทุกครั้งที่เห็นสัญญาณซื้อ แต่ควรซื้อให้น้อยลงและขายทำกำไรให้ถูกจังหวะ เพราะจะมีความเสี่ยงมากกว่าคนที่ซื้อตั้งแต่จุดต่ำสุด
ปูกะตอย : โอเคเลย เข้าใจแจ่มเลย เดี๋ยวขอไปโม้กับเพื่อนก่อนนะ บาย บาย